
A kurkumin acetamipriddel szembeni védő hatásainak vizsgálata mézelő méhekben

A méhek számának drasztikus csökkenése világszerte súlyos problémát jelent. Napjainkban a méhcsaládok számának csökkenése hátterében
egyre gyakrabban a kolónia-összeomlás kórkép áll, mely számos tényező együttes
hatása révén következhet be, többek között paraziták,
patogén baktériumok vagy más kórokozók, egyéb stresszhatások, valamint mindezek mellett a
növényvédő szerek alkalmazása által okozott hatások miatt. A
neonikotinoid inszekticidek napjaink intenzív termelésű mezőgazdaságának kulcsfontosságú
vegyületei, melyek közül az acetamiprid széles körben és biztonságosan alkalmazható szernek
bizonyult, azonban szubletális hatásainak tanulmányozására, különösen házi méhek esetében,
további kutatások szükségesek.
Kísérleteink célja az acetamiprid méhek idegrendszerének redox-homeosztázisára kifejtett
hatásainak vizsgálata volt, mely vegyület ezáltal befolyást gyakorolhat az állatok táplálkozási
szokásaira, viselkedésére, szaporodására, valamint elősegítheti egyes betegségek megjelenését és
hozzájárulhat a kolónia-összeomlás kórkép kialakulásához is.
A kísérletben a méheket 50-50 egyedet tartalmazó kezelési csoportokra osztottuk, majd az állatokat
az etetőoldatukba kevert acetamipriddel (35,5 mg/L), kurkuminnal (11, és 110 mg/L), vagy ezek
kombinációjával kezeltük. A 48 órán át tartó kezelés után a méhek agydúcának kiboncolását és a
homogenizálást követően a mintákat -80oC-on tároltuk.
Kísérletünkben az oxidatív stressz mértékét hidrogén-peroxid (H2O2), malondialdehid (MDA),
redukált glutation (GSH), valamint az oxidált glutation (GSSG) koncentrációjának
meghatározásával vizsgáltuk. Tanulmányoztuk továbbá a kurkumin, mint antioxidáns vegyület
protektív hatását önállóan és acetamipriddel való kezeléssel kombinálva.
Eredményeink alapján a vizsgált minták H2O2 koncentrációja szignifikánsan emelkedett
acetamiprid hatására, és ehhez képest szignifikánsan csökkent a kurkuminnal való együttes kezelés
következtében. Szintén csökkenést figyeltünk meg az MDA szintjében kurkumin hatására, valamint
mind az acetamiprid, mind a kurkumin jelentősen befolyásolta a glutation rendszer működését.
Összességében kijelenthetjük, hogy az acetamiprid egyértelműen károsította a központi
idegrendszer antioxidáns védelmi rendszerét házi méhekben, mely káros hatásokat a kurkumin
nagymértékben enyhítette, így a jövőben ígéretes jelölt lehet a neonikotinoidoknak való kitettség
hatásainak mérséklésében, mely eredmények mind méhegészségügyi, mind ökológiai szempontból
is kiemelt jelentőséggel bírhatnak.



